CELEX: 62009TN0428
Language: bg
Date: 2009-10-22 00:00:00
Title: Дело T-428/09: Жалба, подадена на 22 октомври 2009 г. — Berenschot Groep/Комисия

16.1.2010   
            
            
               BG
            
            
               Официален вестник на Европейския съюз
            
            
               C 11/30
            
         Жалба, подадена на 22 октомври 2009 г. — Berenschot Groep/Комисия
   (Дело T-428/09)
   2010/C 11/57
   Език на производството: английски
   
      Страни
   
   
      Жалбоподател: Berenschot Groep BV (Утрехт, Нидерландия) (представител: B. O’Connor, solicitor)
   
      Ответник: Комисия на Европейските общности
   
      Искания на жалбоподателя
   
   
               —
            
            
               да се обяви жалбата за допустима,
            
         
               —
            
            
               да се отмени необоснованото решение на Комисията от 11 август 2009 г., с което подадената от жалбоподателя оферта не е класирана като една от седемте икономически най-изгодни оферти и впоследствие на което не се избира ръководения от жалбоподателя консорциум във връзка с процедурата по възлагане на обществена поръчка за предоставяне на услуга „Многократен рамков договор за предоставяне на краткосрочни услуги изключително в полза на трети страни, които се ползват от външната помощ на Европейската комисия“,
            
         
               —
            
            
               да се извърши проверка на провеждането на процедурата за възлагане на обществена поръчка и на проявеното наблюдение по отношение на оферентите, за които има подозрения за извършени измами,
            
         
               —
            
            
               да се отмени решението от 21 октомври 2009 г.,
            
         
               —
            
            
               да се вземат всякакви други мерки, които Първоинстанционният съд счита за необходими, и
            
         
               —
            
            
               да се осъди Комисията да заплати съдебните разноски.
            
         
      Правни основания и основни доводи
   
   По настоящото дело жалбоподателят иска да се отмени решението на ответника, с което не е приета офертата, подадена от него като страна в консорциум, в отговор на открита процедура за възлагане на обществена поръчка (EuropAid/127054/C/SER/multi) с предмет доставка на услуги в рамките на „Многократен рамков договор за предоставяне на краткосрочни услуги изключително в полза на трети страни, които се ползват от външната помощ на Европейската комисия“ (1). Освен това жалбоподателят иска да се отмени решението на Комисията от 21 октомври 2009 г., с което се предоставя частичен достъп до докладите за оценка по отношение на посочената процедура за обществена поръчка.
   В подкрепа на исканията си жалбоподателят излага следните правни основания.
   Първо, той твърди, че комисията за оценка не е оценила правилно експертите, включени в офертата на жалбоподателя. Според него комисията за оценка е допуснала явна грешка при оценяването, като е дала неадекватна оценка на експертите в ръководения от жалбоподателя консорциум. Освен това жалбоподателят твърди, че комисията за оценка и Комисията не предоставят някакво обяснение относно системата за класиране по степен на отделните автобиографии, нито пък обясняват защо на експертите на жалбоподателя са дадени толкова малко точки. Макар комисията за оценка да не е използвала обективни критерии при оценяването, Комисията не е гарантирала, че са спазени принципите на равно третиране на оферентите, на прозрачност, на лоялна конкуренция и на добра администрация. Предоставеният от Комисията на 21 октомври 2009 г. доклад за оценка не компенсира липсата на информация, която се ограничава до представянето на получените от жалбоподателя окончателни точки.
   Второ, жалбоподателят твърди, че Комисията е нарушила член 7, параграф 1 от Регламент 1049/2001 (2), като не е отговорила на молбата на жалбоподателя за достъп до документите в посочените в този член срокове. Той също твърди, че Комисията е нарушила принципа на добра администрация, тъй като докладът за оценка не е предоставен своевременно, за да се даде възможност на жалбоподателя правилно да упражни правата си по член 230 ЕО.
   Трето, жалбоподателят твърди, че Комисията не е изпълнила задълженията си по член 94 от Финансовия регламент (3) и по Решение 2008/969 (4), като не е предприела мерки за защита целостта на бюджета на Общността, като не е изключила оферентите, които са заподозрени в измама, от възлагането на въпросния договор.
   
      (1)  ОВ 2008/S 90-121428.
   
      (2)  Регламент (ЕО) № 1049/2001 на Европейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ 2001 г. L 145, стр. 43; Специално издание на български език 2007 г., глава 1, том 3, стр. 76).
   
      (3)  Регламент (ЕО, Евратом) № 1605/2002 на Съвета от 25 юни 2002 година относно Финансовия регламент, приложим към общия бюджет на Европейските общности (ОВ 2002 г. L 248, стр. 1; Специално издание на български език 2007 г., глава 1, том 3, стр. 198).
   
      (4)  Решение на Комисията от 16 декември 2008 година относно Система за ранно предупреждение за ползване от разпоредителите с бюджетни средства на Комисията и на изпълнителните агенции (ОВ L 2008 г., 344, стр. 125).